section_heading: Pregled sezona
paragraph_text: Peta sezona serije prati dvije odvojene radnje. Prva radnja prati preživjele koji se nisu uspjeli spasiti i otići s otoka pa time započinje njihova epska avantura skakanja kroz vrijeme prije nego što se konačno nađu u 1974. godini, u vrijeme kad je na otoku boravila organizacija Dharma Inicijativa. Druga radnja nastavlja pratiti originalnu vremensku crtu koja prati šest likova koji su uspjeli pobjeći s otoka, a koji se zapravo moraju vratiti na otok kako bi spasili ostale. Druga radnja odvija se 2007. godine, a preživjeli se ukrcavaju na let Ajira Airways 316 pomoću kojeg se na kraju i vrate na otok. Preživjeli iz prve radnje već tri godine djeluju kao pripadnici organizacije Dharma Inicijativa i nalaze se u 1977. godini, a nakon što im se pridruže putnici iz leta Ajira Airways, svi zajedno pokušat će promijeniti događaje u prošlosti kako bi na taj način promijenili svoju budućnost (odnosno uzrokovali da avion Oceanic 815 ne padne na otok).